Joan Rischin katoamistapaus

Joan Carolyn Risch (s. 12. toukokuuta 1930 Brooklyn, New York) oli yhdysvaltalainen nainen, joka katosi Massachusettsin Lincolnissa 24. lokakuuta 1961.Missing: Joan Carolyn Risch Uncovered, viitattu 16.9.2023Jennifer Deutschmann, The mysterious disappearance of Joan Risch explained Grunge.com 15.2.2022, viitattu 16.9.2023

 Kadonneen tausta 
Risch syntyi Brooklynissa ja menetti molemmat vanhempansa tulipalossa 9-vuotiaana. Palon aikaan tyttö itse oli sukulaistensa luona kyläilemässä. Vanhempiensa kuoltua Risch asui kasvattiperheessä, jossa hänen on kerrottu joutuneen kasvatti-isän seksuaalisesti hyväksikäyttämäksi. Kasvattiperheestä Risch muutti tätinsä ja setänsä luo. Hän opiskeli Chambersburgin Wilson Collegessa Pennsylvaniassa ja suoritti oppiarvon englanninkielisessä kirjallisuudessa. 

Risch työskenteli ensin sihteerinä ja sitten toimitusavustajana Thomas Y. Crowell Co. -kustantamossa. Vuonna 1954 hän tapasi tulevan miehensä Martin Rischin. Pariskunta muutti yhdessä Lincolniin Massachusettsiin ja sai kaksi lasta. Tämän myötä Joan Risch jäi kotiäidiksi.

 Katoaminen ja tutkimukset 
24. lokakuuta 1961 Martin Risch oli liikematkalla New Yorkissa. Joan Risch oli jäänyt kotiin lastensa, 4-vuotiaan Lillianin ja 2-vuotiaan Davidin kanssa. Äiti asetti lounaan jälkeen Davidin nukkumaan, ja Lillian poistui kaverinsa luo naapuriin. Pari tuntia myöhemmin naapurin perheen äiti lähetti Rischin tyttären omaan kotiinsa, mutta tyttö tuli takaisin saman tien ja kertoi äitinsä poissaolosta. Lisäksi hän kertoi koko keittiön olevan "punaisen maalin" peitossa. Naapurin perheen äiti käveli Rischien asunnolle, ymmärsi maalin vereksi ja kutsui paikalle viranomaiset.

Poliisi saapui katoamispaikalle noin klo 16:40. Verta oli lattialla ja seinillä. Puhelin oli revitty irti keittiön seinästä ja sijoitettu roskien joukkoon. Keittiön pöytä oli kumottu ja tuolit levällään huoneessa, minkä tulkittiin viittaavan kamppailuun. Asunnon verijälkiä seurattiin David-pojan pinnasängyn luo. Lapsi todettiin vahingoittumattomaksi. Muut verijäljet johtivat Joan Rischin autolle, joka oli jäänyt pihatielle. Naapuriperheen äiti muisti nähneensä Joan Rischin noin klo 14:15. Hänen mukaansa Rischilla oli tällöin ollut päällään takki ja käsissään jotain punaista. Risch oli havainnon mukaan kävellyt ensin autolleen ja sitten takaisin kohti autotallia. Hän oli kerrotusti vaikuttanut sekavalta ja kävellyt nopeasti. Silminnäkijä ei kuitenkaan ollut arvioinut minkään olleen vakavasti vialla.

Asunnon keittiöstä löydetty veri kuului veriryhmään O. DNA-tutkimus ei vielä ollut mahdollista, joten verta ei koskaan vahvistettu varmuudella Rischin omaksi. Keittiössä oli monia sormenjälkiä, mutta Rischin sormenjälkiä ei ollut saatavilla vertailua varten. Sormenjälkiä kerättiin katoamista seuranneiden vuosien tutkimuksissa noin 5 000:lta henkilöltä, mutta keneltäkään ei saatu Rischin kotoa löydettyjä vastaavia sormenjälkiä. Viranomaiset eivät päässeet selvyyteen siitä, oliko Risch poistunut kotoaan kaapattuna vai omasta tahdostaan. Viranomaiset arvioivat Rischin haavoittuneen niin lievästi, ettei haavoittuminen itsessään olisi voinut johtaa kuolemaan. Poliisin mukaan verta oli yritetty jonkin verran siivota, vaikka sitä oli paljon jäljellä.

Rischin naapuri kertoi nähneensä harmaan henkilöauton Rischin pihatiellä noin klo 15:20 katoamisiltapäivänä. Muissa vihjeissä ilmoitettiin muun muassa sekavan ja alaraajoistaan verisen naisen kävelystä lähellä Cambridge Reservoir -aluetta Massachusettsissa. Samasta kävelijästä saatiin monia näköhavaintoja, mutta alueen laajoissa etsinnöissä ei löydetty mitään katoamisen kannalta oleelliseksi katsottua. Rischin takeista yksi puuttui hänen asunnostaan. Hän ei tiettävästi juonut olutta, mutta useita tyhjiä olutpulloja löydettiin roskalaatikosta. Viranomaisia hämmensi havainto siitä, että Risch oli hiljattain lainannut paikalliskirjastosta useita kirjoja kadonneista tai murhatuista naisista. Yhdessä teoksista oli kuvattu katoamistemppu, jonka yhteydessä verijälkiä oli jätetty katoamispaikalle viranomaisten harhauttamistarkoituksessa. Risch oli kuitenkin miehensä mukaan aina pitänyt vastaavasta kaunokirjallisuudesta. Viranomaiset eivät löytäneet viitteitä Rischin suunnitelmista poistua vapaaehtoisesti. Muissa teorioissa on muun muassa arveltu Rischin saaneen päävamman ja pudonneen maakuoppaan.

 Myöhemmät vaiheet 
Joan Rischin mies Martin jatkoi samassa talossa asumista katoamistapauksen jälkeen. Hän ei suostunut vaimonsa julistamiseen kuolleeksi. Mies itse kuoli vuonna 2009.

 Lähteet 

Luokka:Katoamistapaukset Yhdysvalloissa
Luokka:1960-luvun katoamistapaukset
Luokka:1961
Luokka:Massachusettsin historia